정조 0년
丙申六月二十二日辰時。上御興政堂。大臣備局堂上引見入侍時。右議政鄭存謙。行戶曹鄭弘淳。行司直朴宗德。行司直金漢耆。漢城判尹鄭尙淳。刑曹判書李溎。行副護軍張志恒。行副護軍李柱國。漢城右尹尹得養。行副護軍李漢膺。禮曹參判沈履之。行副司直徐有隣。大司憲李海重。大司諫李養鼎。掌令柳榮鎭。正言姜。校理沈豊之。行都承旨徐浩修。假注書徐龍輔。事變假注書林錫喆。記事官卜台鎭朴祐源。以次進伏訖。存謙曰。日間聖體。若何。上曰。一樣。存謙曰。王大妃殿氣候。何如。上曰。一樣。存謙曰。惠慶宮氣候。何如。上曰。一樣。存謙曰。王大妃殿湯劑當繼進乎。上曰。唯。御將次對罷後。王大妃殿承候。可也。存謙曰。此平安監司徐命膺狀啓也。以爲去月二十六日之雨。楚山府川邊民家八戶漂失。人物幸免渰死。而家舍漂失之類。當年條還上停捧。自有前例。請令廟堂。稟旨分付矣。此則旣有前例。依狀請許施。何如。上曰。依爲之。出擧條存謙曰。臣俄聞寧邊府使金熤。旣呈肅單之後。不爲肅謝。還爲出去。槪以昨日臺啓之後。以向來同義禁除授。爲引嫌之端云。極涉過當。推考警責。使之趁卽肅謝。不多日內辭朝。東萊府使柳戇。今日欲爲下直。以此引嫌。不爲辭陛。特敎催促之下。邊任交遞。尤不容稽滯。亟令申飭。今日內辭朝。松留亦爲引義云。如是紛紜。有關朝體。竝令申飭。使之不多日內辭朝。何如。上曰。依爲之。出擧條存謙曰。朝家之待抄選。本自殊別。而侍講院卽罷之後。諮議之通望未經人。揆以格例。合有區處之道。故敢此仰達矣。上曰。六品遷轉。可也。出擧條存謙曰。領相以殿最及改望事。雖未敢陳箚引義。私情極甚惶悚。今日賓對。不敢入來云矣。上曰。處義太過矣。命書傳敎曰。聞右相所奏。卿以貶目及改望事。爲難安之端云。處義過當。實非所望於卿者。許多注措之際。有所可否。固是常事。況大官。與小官有異乎。卿須安心。卽爲入來。同參次對事。遣史官。傳諭于領議政。志恒曰。頃日承旨柳戇所奏。尙州槐山境間路事。有次對時稟處之命矣。退聞此路。自古有之。而不過居民輩。互相往來。不知爲抵京之捷逕矣。近來開路後。始知其比鳥嶺坦易。且近一日程。亦無賊患。故嶺南往來。皆由此路。而不由鳥嶺。自本道。曾已申飭防禁而不得云。勢難永塞。雖或禁斷。旣開之路。人皆知之。則不可無備禦之道矣。松面之地。人居繁盛。且爲四邑要衝之路。可設防守處。然剙設鎭守。似多弊端。而距槐山郡。爲四十里。若當緩急。本郡守。率某樣軍。進守要緊事。成置節目爲宜。旣不得目擊。則難於遙度。令兩道道帥臣。省審形便。稟處似好。下詢大臣。何如。上曰。大臣之意。何如。存謙曰。若開此間路。則爲嶺便作無用之關防。故自本道。申飭禁斷。已多年所。而今則轉成大路。至有仍以設防之議。此則固不可輕議猝設。而若欲永塞此路。則不可無塹堙斷路之大擧措。然則自不得不一番動民。令秋巡歷時。先令兩道帥臣。審其地形。度其事役。狀聞稟處後。擧行似宜矣。上曰。依爲之。出擧條命書傳敎曰。本兵非暫曠之任。雖以朝體言之。一夜之內。五違召命。與無情勢者有異。揆以道理。不可無飭。兵曹判書李福源罷職。政官牌招開政。又命書傳敎曰。吏曹三堂。又此違牌。極爲未安。吏曹判書李徽之。參判權噵。參議李秉鼎。一竝從重推考。更卽牌招。大臣公退前。問望擬入。海重養鼎榮鎭豊之啓曰。請文女按律處斷。措辭見上上曰。不允。又啓曰。請厚謙。快正王法。其母依律處斷。措辭見上上曰。不允。又啓曰。請礪山府竄配罪人洪麟漢。絶島安置。措辭見上上曰。不允。又啓曰。請付處罪人申晦。亟施遠竄之典。措辭見上上曰。不允。海重養鼎榮鎭啓曰。請聖國尙魯諸子。亟施當律。措辭見上上曰。不允。海重榮鎭啓曰。請大靜縣爲奴罪人金壽賢。依律處斷。措辭見上上曰。不允。又啓曰。請鏡城府定配罪人洪述海。依律處斷。措辭見上上曰。不允。又啓曰。請東萊府定配罪人元義孫。依律處斷。措辭見上上曰。不允。又啓曰。請罪人金曄。嚴刑島配。措辭見上上曰。不允。又啓曰。往在癸巳。嶠嶺一路。最被旱澇。而尙州以物衆至大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭。論賞之啓。則錫達善事賙飢。擢寘一道之最。自備穀物。多至五百之數。惟彼錫達之罪。固不可勝誅。而按察一道之重寄。不思九重之倚畀。謟事厚賊。曲意承志。虛張無麪之穀物。敢徼莫重之恩資。苟非平日蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說喧藉。莫不唾鄙。噫。經筵淸選。備堂要任。何嘗彷彿於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭。遠地定配。上曰。不允。又啓曰。先正臣宋時烈廟庭追配事。已有成命。將擧曠世之闕典。我聖上崇儒重道之盛意。孰不欽仰。第當壬癸之際。凶逆宵小之輩。前後繼起。其所以誣辱先正者。罔有紀極。時移事遠。雖不能一一追討。而如尹尙通者。以道峯院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眥。其在懲惡討凶之義。斷不可以其身故而置之。請故縣監尹尙通。亟施追奪之典。上曰。不允。海重啓曰。當此合辭方張之時。兩司諸臣。固宜備員。而或謂有情病而呈告。或許久在外而不還。事甚未安。請今日不參賓對兩司諸臺。一竝罷職。上曰。勿罷。一竝從重推考。養鼎啓曰。請海南縣圍籬安置罪人具庠。更令王府。嚴鞫得情。快正王法。措辭見上上曰。不允。又啓曰。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。又啓曰。請副司直洪龍漢爲先削職。措辭見上上曰。不允。養鼎啓曰。行司直趙明鼎。本以闒茸之類。過蒙先大王拂拭之恩。歷敡淸顯。濫躋崇班。固當隨事彈竭。報效涓埃。而貪慾旣熾。鄙陋成習。居銓而謟事權貴。掌試而專開賄門。國言喧藉。醜穢之目。屢登臺評。而尤所駭痛者。縱其猾甥。結婚翔雲。夤緣托交。酬唱詩句。以爲密通厚賊之階梯。至以翔雲爲世之釁孽。首檢太常李復泰之鄕品之卑微差遣名邑。固已萬萬寒心。而雖以今番獻議一事言之。係是科場變通。則雖百人言之。以其平日行私。前後遭罹。苟有一分廉恥。何敢容喙於其間。而獻議之不足。一疏再疏。强聒不已。顯有希覬之心。士夫名檢。固難責之於此人。而其放恣無嚴。貽羞淸朝。莫此爲甚。請司直趙明鼎。亟施竄配之典。明示好惡之正。上曰。依啓。又啓曰。削黜罪人李敬倫。曾爲尙方之郞。厚賊時爲提擧。敬倫晝夜侍坐。蝨附狐媚。圖得雄邑於李潭之手。與其時監司元義孫。戚屬旣近。猾性相合。凡係浚民膏血。無不密謀其事。共分其利。今不可一一殫擧。而其最著者言之。義孫挾廟堂之勢。優得災結。敬倫相議偸食。殆至萬結。其他穀物之幻弄取剩。厥數夥然。及夫濫竊科第。主張凶論。扶護廢孽之罪。與爲人之傾邪便儇。已悉於春間納言之疏。削黜薄勘。失之太寬。請令本道。嚴査狀聞。亟施當律。上曰。依啓。又啓曰。三司職任。不輕而重。今當新服之日。尤宜愼惜。至於李克生之駭悖。聖鑑俯燭。李祖源之釁犯。諫疏已論。此而置之。實爲淸朝之羞。請李克生李祖源。亟施刊正之典。上曰。依啓。榮鎭啓曰。日前以墨尺之犯戒。至有前憲長遞差之命。董督府隷。固無長次官之區別。惶懍愧恧詣臺避嫌。見斥喉院。登筵無路。今始陳避。以此以彼。臣之溺職之罪。於是著矣。其何敢晏然於臺次乎。請命遞斥臣職。上曰。勿辭。亦勿退待。以上出擧條上曰。領相如入來。卽爲入侍。錫喆承命而出。與領議政金陽澤進伏。陽澤曰。日氣蒸鬱。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。上曰。聞右相之言。處義太過矣。陽澤曰。非敢曰。處義也。雖不敢陳箚自列。向日筵中。伏承下敎。臣罪臣固自知。一事二事。瘡疣百出。在臣私義。不敢晏然矣。上曰。何必過引。卿須安心焉。陽澤曰。誌文有稟定事矣。上曰。更爲入侍于廬次。可也。大臣備堂三司先退。上曰。守令邊將初仕人竝入侍。賤臣承命而出。與慶興府使李東曄。延豊縣監李再漢。報恩縣監金重行。抱川縣監白文昌。善績僉使朴持昌。方員萬戶李德春。淸州營將鄭汝益。萬寧殿參奉李宗運。穆陵參奉金重祚。敬陵參奉鄭光毅。禮賓寺參奉許湜。順康園守奉官李性重。孝陵參奉金友行進伏。命守令進前。命奏七事。至延豊縣監不能誦七事。上曰。延豊縣監李再漢改差。出榻敎命邊將進前。上曰。各奏履歷。上曰。下去懋哉。命初仕人進前。命奏職姓名。上曰。各盡職事。命退。諸臣以次退出。